חוק תעריפי התחבורה הציבורית, התשע"ו-2016 
הצעת חוק ממשלתית, הכנסת ה-20
פורסם: ספר החוקים, חוברת 2524, עמ' 347, 2016-01-20T00:00:00+02:00
חוק תעריפי התחבורה הציבורית, התשע"ו-2016 (להלן - החוק), התקבל בקריאה השנייה והשלישית ביום ח' בשבט התשע"ו (18 בינואר 2016). 
החוק קובע שעד ליום י"ד בשבט התשע"ו (24 בינואר 2016), יעדכנו שר האוצר ושר התחבורה והבטיחות בדרכים את תעריפי התחבורה הציבורית בהתאם להוראות חוק פיקוח על מחירי מצרכים ושירותים, כך שהם יופחתו בשיעור של 14.5% לעומת תעריפי התחבורה הציבורית שהיו בתוקף ביום כ' בטבת התשע"ו (1 בינואר 2016).
כמו כן, החוק קובע שבעקבות הפחתת התעריפים כאמור, יוגדלו תשלומי הסובסידיה שהמדינה מעבירה למפעילי התחבורה הציבורית למימון הפעלת התחבורה הציבורית, ככל שנדרש ובהתאם להסכמים שהיו בין המדינה למפעילי התחבורה הציבורית במועד תחילתו של החוק. 
עוד קובע החוק כי במקרה של שינוי בשיעור מס ערך מוסף, יותאמו תשלומי הסובסידיה שהמדינה משלמת למפעילי התחבורה הציבורית כאמור, כך שבעקבות שינוי שיעור המס כאמור לא יחול שינוי בתעריפי התחבורה הציבורית שמשלמים הצרכנים, וזאת על אף שהתעריפים ימשיכו לכלול מס ערך מוסף, בשיעורו המעודכן.